તમારે શાંત રહેવું હોય છે, પણ તમે શું એ આવડતને શીખ્યા છો? તમારે તમારા સાથી માટે કેક બેક કરીને તેને સરપ્રાઈઝ આપવી છે, પણ તમને શું બેકિંગ આવડે છે? વધુમાં, જો કેક ઈંટ જેવી થઇ જાય (આશા, રાખીએ કે કોલસા જેવી તો ન થઇ જાય), અને તેથી તમારા સાથી તમારી કદર ન કરે, તો શું તમને ખોટું લાગશે? ત્યારે તમે તમારા ઉત્તમ ઈરાદાઓ જેવું જ વર્તન પણ ઉત્તમ દાખવી શકશો ખરા? આપણે કાળજી કરવી હોય છે, પ્રેમ કરવો હોય છે, સફળ થવું હોય છે, પરંતુ જો તેનાં માટેની જરૂરી આવડત નહિ હોય, તો પછી ત્યાં બહુ આશા પણ નથી. મોટાભાગનું જે પણ કઈ આપણે જીવનમાં જાણીએ છીએ તે આપણે ક્યાંક ને ક્યાંક શીખેલાં હોઈએ છીએ. અને આપણને જે બહુ જ સારી રીતે આવડતું હોય તે આપણે ઘણી બધી વખત કરી ચુકેલાં હોઈએ છીએ, જેમાં આપણે અભ્યાસ અને તાલીમથી નિષ્ણાંત થઇ ગયાં હોઈએ છીએ. બસ આમાં આટલું જ છે: આપણે જે કઈ પણ પ્રાપ્ત કરવું હોય, તેનાં માટેની જરૂરી આવડત ઉપર આપણે પ્રભુત્વ મેળવવાની જરૂર હોય છે. એક હોશિયાર વ્યક્તિએ મને એક વાત કહી હતી: “એક કુશળ અને ધંધાદાર વ્યક્તિની નિમણુંકથી પણ જો કઈ વધારે મોંઘુ હોય તો તે છે કોઈ અપરીપક્ક્વ વ્યક્તિની નિમણુંક કરવી.”